洞庭沈氏園亭
作者：孫覿
朝代：宋

paragraphs: 雲根瘴滔天，萬疊如連環。
峨峨一鏡中，綰結十二鬟。
壇殿歲月古，敝石蒼苔斑。
毛公已仙去，故物尚人間。
羣胡射漢月，獵火焮百蠻。
安知橘中樂，避世真商山。
英英東陽孫，高情寄人寰。
誅茅擇地勝，斬崖破天慳。
開軒疊蒼玉，亂峰刻孱顔。
循除繞羅带，淺溜鳴潺湲。
意行雲共出，地坐草可班。
興至亦乘桴，一簔臥滄灣。